VEGA præsenterer

**Sælsomme folksange og elektroniske sondringer fra Jesca Hoop**

*Den 20. oktober kan du opleve amerikanske Jesca Hoops smukke vokal og billedmalende lyrik i Lille VEGA.*

Jesca Hoop arbejder i øjeblikket på at færdiggøre et album sammen med den legendariske producer John Parish (PJ Harvey, This is the Kit, Aldous Harding). Det udkommer til sommer.

Den amerikanske sangskriver har siden 2003 skabt stemningsfulde folk-popsange, der emmer af melankoli og dybsindighed. Med det anmelderroste album *Memories Are Now* fra 2017røg karismatiske Hoop på en lang verdensturné, der bl.a. sendte hende forbi VEGA. Musikmagasinet Diskant.dk skrev i deres anmeldelse af koncerten:   
  
*”Overladt alene på scenen, og helt uden hendes trofaste guitar, sang Jesca Hoop utroligt sikkert a capella, og fik tryllebundet sit publikum helt til det sidste. En utrolig charmerende og vedkommende koncert, med en musikalitet, som jeg gerne var truffet på noget før, og som flere folk skulle tage og give et lyt.”*

Albummet blev skabt i samarbejde med Blake Mils, som også har produceret for bl.a. Alabama Shakes. *Memories Are Now* lægger sig i smuk forlængelse af Hoops sælsomme stil, som blander folk, rock samt inkorporerer elektroniske elementer.

Hun er opvokset i en mormonfamilie, men brød som ganske ung med religionen og flyttede hjemmefra. Hun blev, efter at have boet i et hønsehus, barnepige for Tom Waits*'* børn, og sangeren hjalp hende med at få skubbet karrieren i gang.

Hoop har turneret som support for bl.a. Elbow, Mark Knopfler og Iron Wine, som hun også indspillede albummet *Love Letter for Fire* sammen med.

**Fakta om koncerten:**  
Jesca Hoop (US)  
Søndag d. 20. oktober kl. 20.00  
Lille VEGA, Enghavevej40, 1674 København V  
Billetpris: 160 kr. + gebyr  
Billetsalget starter fredag den 5. april kl 9.00 via VEGA.dk og Ticketmaster.